Torsten Schack Pedersen (V), 2012-11-27:
En stor del af det, jeg har sagt til de tidligere lovforslag, kunne jo gentages ved dette lovforslag, nemlig at regeringen vil øge omkostningerne for virksomhederne og danskerne og gøre det mindre attraktivt at drive virksomhed og skabe arbejdspladser i Danmark.
Det er temmelig trist.
Der er mange forskellige elementer, men ene og alene er formålet jo at tilvejebringe et provenu til statskassen.
Man kan selvfølgelig sige, at det her lovforslag ikke er så slemt, som det var tiltænkt, eller det bliver det i hvert fald ikke, for regeringen har jo valgt at fjerne den første del af lovforslaget, nemlig ophævelsen af andelsbeskatningen.
Det kom som lidt af en overraskelse, da lovforslaget blev fremsat, at regeringen ville ændre på andelsbeskatningen.
Det kom uvarslet.
Lige pludselig mente regeringen, at de vilkår, der er gældende for andelsbevægelsen, som jo historisk har været en drivkraft i dansk økonomi og har været med til at udvikle det her samfund og skabe masser af arbejdspladser, skulle ændres.
Det skulle ikke længere være muligt at fortsætte med de regler, som vi kender.
Man skulle gå over til samme regler, som gælder for andre selskaber.
Det blev der med god grund rejst en kritik af, men den blev afvist som værende en skræmmekampagne, for forslaget var egentlig ret og rimeligt.
Man skal jo altid rose, når der bliver lyttet til berettiget kritik, så ros for, at lovforslaget ikke, sådan som det ligger, ser ud til at blive så slemt, som det var tiltænkt, da det blev fremsat.
Lovforslaget indeholder en række bestemmelser, og man kan jo sige, at i forhold til regeringens normale omtale af grønne investeringer er det da interessant, at afskrivningssatsen for investeringer i vindmøller skal forringes for at tilvejebringe et merprovenu.
Lønsumsafgiften forhøjes også, og vi må sige, at når vi ser på høringssvarene, får det jo nogle voldsomme ord med på vejen, også særligt, når vi ser på mediebilledet i Danmark, for det her vil ramme aviserne og vil i høj grad være en belastning medset det, der i øvrigt foregår på området, hvor der bestemt ikke er udsigt til mere gunstige vilkår for de danske medier.
Normalt har medierne været fritaget for forhøjelser af lønsumsafgiften.
Det må man jo gøre sig klart.
Et andet element i lovforslaget er, at nu skal personer og foreninger, der har forsikrede lystbåde, holde for.
Der må man sige, at kreativiteten i regeringen er meget stor.
Der er altså ikke mulighed for, uanset om man er til vands eller til lands, at undgå regeringens kreativitet, når det gælder om at stramme skatteskruen.
Vi har jo i Skatteudvalget fået en lang række henvendelser om de konsekvenser, som forslaget vil have.
Der rejses jo også tvivl om, hvorvidt de oplysninger, der foreligger om, hvem der anvender de maritime radiobaserede nød- og sikkerhedstjenester i Danmark, kan kendes fra dem, der er påtænkt at skulle betale den stigning i afgiften, som regeringen lægger op til, og det, der ellers oplyses af regeringen.
Vi synes i Venstre, at kreativiteten er stor i regeringen.
Lovforslaget øger skatte- og afgifter med 625 mio. kr. næste år.
Det er 625 mio. kr., som borgere og virksomheder skal have op af lommen.
Det er penge, som de ikke kan bruge til andet forbrug, penge, de ikke kan bruge til at investere i vækst og beskæftigelse, penge, der ikke kan bruges til at gøre deres virksomheder mere konkurrencedygtige og bedre og mere rustet til at begå sig i den internationale konkurrence og bedre rustet til at hive ordrer hjem til landet.
Det, der grundlæggende er brug for, er, at virksomhederne får bedre rammebetingelser.
Det her forslag gør det modsatte.
At tage 625 mio. kr. synes vi fra Venstres side er en rigtig, rigtig dårlig idé, og vi kan naturligvis ikke støtte forslaget.